Alvorens die verwantskap van Frederik en Anna Jansen met hul werklike nie-Europese voorsate ondersoek kan word, is dit eerstens nodig om die term "genetiese verwantskap" tussen opeenvolgende geslagte in 'n familie te beskryf. Hiervoor is 'n basiese kennis van die boustene van oorerwing nodig. Die skrywer loop dus 'n ompad deur allereers te poog om die toepaslike wetenskaplike begrippe te omskryf, gevolg deur 'n kort bespreking van die Jansen-familie se genetiese samestelling.
Mitokondria is klein struktuurtjies wat in elke sel van die menslike liggaam voorkom. Hierdie struktuurtjies word buite die selkern in die sitoplasma van die sel gevind en nie soos verwag sou word, in die selkern waar die menslike chromosome gehuisves word nie (Verwys in hierdie verband na die bespreking oor DNS, Chromosome en Gene hier onder). Mitokondria se hooffunksie is om die sel te help om suurstof aan te wend om energie te produseer.